CELEX: 32012R0456
Language: el
Date: 2012-05-30 00:00:00
Title: Εκτελεστικός κανονισμός (ΕΕ) αριθ. 456/2012 της Επιτροπής, της 30ής Μαΐου 2012 , για την τροποποίηση του κανονισμού (ΕΚ) αριθ. 1266/2007 σχετικά με κανόνες εφαρμογής της οδηγίας 2000/75/ΕΚ του Συμβουλίου όσον αφορά την καταπολέμηση, την παρακολούθηση και την επιτήρηση του καταρροϊκού πυρετού του προβάτου και τους περιορισμούς στις μετακινήσεις ορισμένων ζώων ευπαθών ειδών  Κείμενο που παρουσιάζει ενδιαφέρον για τον ΕΟΧ

31.5.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 141/7
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 456/2012 ΤΗΣ ΕΠΙΤΡΟΠΉΣ
   της 30ής Μαΐου 2012
   για την τροποποίηση του κανονισμού (ΕΚ) αριθ. 1266/2007 σχετικά με κανόνες εφαρμογής της οδηγίας 2000/75/ΕΚ του Συμβουλίου όσον αφορά την καταπολέμηση, την παρακολούθηση και την επιτήρηση του καταρροϊκού πυρετού του προβάτου και τους περιορισμούς στις μετακινήσεις ορισμένων ζώων ευπαθών ειδών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 1 στοιχείο γ), τα άρθρα 11 και 12 και το άρθρο 19 τρίτο εδάφιο,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1266/2007 της Επιτροπής (2) θεσπίζει κανόνες για την καταπολέμηση, την παρακολούθηση, την επιτήρηση και τους περιορισμούς στις μετακινήσεις ζώων, όσον αφορά τον καταρροϊκό πυρετό του προβάτου, προς και από τις απαγορευμένες ζώνες. Επίσης, καθορίζει τις προϋποθέσεις εξαίρεσης από την απαγόρευση εξόδου που ισχύει για τις μετακινήσεις ευπαθών ζώων, του σπέρματος, των ωαρίων και των εμβρύων τους, όπως προβλέπεται στην οδηγία 2000/75/ΕΚ, συμπεριλαμβανομένων κανόνων σχετικά με τη χρήση εμβολίων κατά του καταρροϊκού πυρετού του προβάτου.
            
         
               (2)
            
            
               Με βάση τους ισχύοντες κανόνες που θεσπίστηκαν με την οδηγία 2000/75/ΕΚ, η χρήση εμβολίων κατά του καταρροϊκού πυρετού του προβάτου δεν επιτρέπεται εκτός των ζωνών προστασίας. Η οδηγία 2012/5/ΕΕ του Ευρωπαϊκού Κοινοβουλίου και του Συμβουλίου, της 14ης Μαρτίου 2012, για την τροποποίηση της οδηγίας 2000/75/ΕΚ του Συμβουλίου όσον αφορά τον εμβολιασμό κατά του καταρροϊκού πυρετού του προβάτου (3) καθιστά πιο ευέλικτους τους σχετικούς με τον εμβολιασμό κανόνες που θεσπίζονται στην οδηγία 2000/75/ΕΚ, ώστε να επιτρέπεται ο εμβολιασμός κατά του καταρροϊκού πυρετού του προβάτου με αδρανοποιημένα εμβόλια και εκτός των περιοχών που υπόκεινται σε περιορισμούς μετακίνησης των ζώων. Συνεπώς, πρέπει να τροποποιηθεί ο κανονισμός (ΕΚ) αριθ. 1266/2007. Επιπλέον, απαιτούνται τροποποιήσεις προκειμένου να απλουστευθεί η διαδικασία παρακολούθησης και επιτήρησης και να προσαρμοστούν οι διεργασίες που καθορίζονται στον κανονισμό (ΕΚ) αριθ. 1266/2007 στις πρόσφατες επιστημονικές γνώμες.
            
         
               (3)
            
            
               Για να συγκεντρωθούν και να αναλυθούν επιδημιολογικές πληροφορίες σχετικά με τον καταρροϊκό πυρετό του προβάτου, ο κανονισμός (ΕΚ) αριθ. 1266/2007 ορίζει ότι τα κράτη μέλη πρέπει να διαβιβάζουν στην εφαρμογή BlueTongue NETwork («σύστημα BT-Net») πληροφορίες σχετικά με τον καταρροϊκό πυρετό του προβάτου οι οποίες έχουν συγκεντρωθεί κατά την εφαρμογή των σχετικών προγραμμάτων παρακολούθησης και εποπτείας.
            
         
               (4)
            
            
               Ωστόσο, από την πείρα προκύπτει ότι υπάρχουν επαρκείς πληροφορίες που παρέχονται στο πλαίσιο άλλων υφιστάμενων υποχρεώσεων γνωστοποίησης ασθενειών και υποβολής σχετικών στοιχείων στην Ένωση. Κατά συνέπεια, η υποχρέωση ανταλλαγής πληροφοριών μέσω του συστήματος BT-Net δεν είναι πλέον αναγκαία.
            
         
               (5)
            
            
               Ο κανονισμός (ΕΚ) αριθ. 1266/2007, όπως τροποποιήθηκε με τον κανονισμό (ΕΚ) αριθ. 123/2009 της Επιτροπής (4), έδωσε τη δυνατότητα στα κράτη μέλη να οριοθετούν, υπό ορισμένες συνθήκες, «περιοχές χαμηλότερου κινδύνου» με σκοπό να διευκολύνεται ο προληπτικός εμβολιασμός σε τμήματα του εδάφους τους στα οποία δεν κυκλοφορεί ο ιός. Ως συνέπεια της έναρξης ισχύος της οδηγίας 2012/5/ΕΕ, σύμφωνα με την οποία ο εμβολιασμός κατά του καταρροϊκού πυρετού του προβάτου μπορεί να πραγματοποιείται και εκτός των απαγορευμένων ζωνών, οι διατάξεις σχετικά με την οριοθέτηση «περιοχών χαμηλότερου κινδύνου» δεν είναι πλέον αναγκαίες.
            
         
               (6)
            
            
               Σύμφωνα με το άρθρο 6 παράγραφος 2 του κανονισμού (ΕΚ) αριθ. 1266/2007, τα κράτη μέλη μπορούν να αποφασίσουν την άρση μιας ανάλογης, από επιδημιολογική άποψη, γεωγραφικής περιοχής από μια απαγορευμένη ζώνη και, έτσι, να ζητήσουν την απαλλαγή της συγκεκριμένης περιοχής από την ασθένεια έπειτα από διετή απουσία κυκλοφορίας του ιού η οποία θα έχει αποδειχθεί μέσω της παρακολούθησης.
            
         
               (7)
            
            
               Ωστόσο, τα τμήματα της απαγορευμένης ζώνης στα οποία ύστερα από παρακολούθηση και επιτήρηση αποδεικνύεται ότι, για τουλάχιστον ένα έτος –συμπεριλαμβανομένης μιας πλήρους περιόδου δραστηριότητας των φορέων του ιού–, δεν υπάρχει κυκλοφορία ιού ενός συγκεκριμένου οροτύπου του καταρροϊκού πυρετού του προβάτου κινδυνεύουν με επανεισαγωγή της ασθένειας μέσω εισαγωγής μολυσμένων ζώων από άλλα τμήματα της ίδιας απαγορευμένης ζώνης όπου εξακολουθεί να κυκλοφορεί ο ιός του καταρροϊκού πυρετού του προβάτου. Σ’ αυτές τις περιπτώσεις, για να υπάρξει ασφαλής μετάβαση προς την απαλλαγή από την ασθένεια υπό ευνοϊκές επιδημιολογικές συνθήκες, τα κράτη μέλη θα πρέπει να έχουν το δικαίωμα να οριοθετούν «προσωρινά απαλλαγμένες περιοχές», με τον όρο ότι η διενεργηθείσα παρακολούθηση και επιτήρηση βεβαιώνουν την απουσία κυκλοφορίας του ιού.
            
         
               (8)
            
            
               Σύμφωνα με την επιστημονική γνώμη της ομάδας της EFSA για την υγεία και την καλή μεταχείριση των ζώων σχετικά με τον κίνδυνο μετάδοσης του καταρροϊκού πυρετού του προβάτου κατά τη μεταφορά ζώων, η οποία εκδόθηκε στις 11 Σεπτεμβρίου 2008 (5), υπάρχει θεωρητικώς η πιθανότητα να συνταξιδεύουν με τα ζώα μολυσμένα έντομα. Ο κίνδυνος μπορεί να περιοριστεί με τον καθαρισμό του οχήματος και την εφαρμογή σ’ αυτό εντομοκτόνων ή απωθητικών πριν από τη φόρτωση των ζώων ή κατά τη μετακίνηση ζώων διά μέσου περιοχών εγνωσμένα χαμηλού κινδύνου ή εντός χρονικού διαστήματος κατά το οποίο ο κίνδυνος είναι εγνωσμένα χαμηλός. Για να περιοριστούν οι ανεπιθύμητες επιδράσεις των εν λόγω ουσιών στο περιβάλλον και να αποφευχθούν πιθανά προβλήματα όσον αφορά τις περιόδους αναμονής και πιθανά κατάλοιπα στα ζώα, δεν θα πρέπει πλέον να απαιτείται η εφαρμογή εξουσιοδοτημένων ζιζανιοκτόνων ή απωθητικών στα ζώα, αφού η συγκεκριμένη εφαρμογή παρέχει ελάχιστη επιπλέον ασφάλεια.
            
         
               (9)
            
            
               Ο κανονισμός (ΕΚ) αριθ. 1266/2007, όπως τροποποιήθηκε με τον εκτελεστικό κανονισμό (ΕΕ) αριθ. 648/2011 (6), επιτρέπει, για μεταβατική περίοδο, στα κράτη μέλη προορισμού, στα οποία η εισαγωγή μη άνοσων ζώων υπό ορισμένους όρους θα μπορούσε να αποτελέσει κίνδυνο για την υγεία των ζώων, να απαιτούν να υποβάλλεται η μετακίνηση των εν λόγω ζώων σε ορισμένες επιπλέον προϋποθέσεις. Δεδομένου ότι στον παρόντα κανονισμό θεσπίζονται κανόνες σχετικά με τα κριτήρια για τις προστατευμένες από τους φορείς του ιού εγκαταστάσεις, η εν λόγω μεταβατική διάταξη δεν είναι πλέον αναγκαία.
            
         
               (10)
            
            
               Λόγω των διαφορετικών επιπέδων κυκλοφορίας του ιού, των περιβαλλοντικών συνθηκών και των διαφορετικών στρατηγικών εμβολιασμού στα κράτη μέλη, η εκάστοτε επιδημιολογική κατάσταση όσον αφορά τον καταρροϊκό πυρετό του προβάτου μπορεί να διαφέρει σημαντικά μεταξύ περιοχών της Ένωσης. Η πείρα έχει αποδείξει ότι, προκειμένου να επιτευχθούν οι επιθυμητοί στόχοι, μπορούν να εφαρμοστούν επιτυχώς διαφορετικές στρατηγικές επιτήρησης. Για τον λόγο αυτό, οι ελάχιστες εναρμονισμένες απαιτήσεις παρακολούθησης και επιτήρησης που προβλέπονται στο παράρτημα I του κανονισμού (ΕΚ) αριθ. 1266/2007 θα πρέπει να απλουστευθούν προκειμένου να παρέχουν μεγαλύτερη ευελιξία στα κράτη μέλη κατά τον σχεδιασμό των εθνικών τους προγραμμάτων παρακολούθησης και επιτήρησης, λαμβάνοντας υπόψη την επιστημονική γνώμη της ομάδας της EFSA για την υγεία και την καλή μεταχείριση των ζώων σχετικά με την παρακολούθηση και την επιτήρηση του καταρροϊκού πυρετού του προβάτου (7).
            
         
               (11)
            
            
               Με βάση την προαναφερόμενη επιστημονική γνώμη, το ελάχιστο μέγεθος δείγματος για την ανίχνευση επιπολασμού 5 % με εμπιστοσύνη 95 % στον πληθυσμό των ευπαθών ειδών θα πρέπει να επαρκεί για την επιτήρηση με σκοπό να αποδειχθεί η απουσία κυκλοφορίας του ιού σε ανάλογη, από επιδημιολογική άποψη, γεωγραφική περιοχή κατά τη διάρκεια δύο ετών.
            
         
               (12)
            
            
               Η τήρηση των ευπαθών στον καταρροϊκό πυρετό του προβάτου ζώων σε μια απρόσβλητη από φορείς του ιού εγκατάσταση για συγκεκριμένο χρονικό διάστημα συνιστά σημαντική απαίτηση για ορισμένες προϋποθέσεις εξαίρεσης από την απαγόρευση εξόδου, όπως ορίζονται στο παράρτημα III του κανονισμού (ΕΚ) αριθ. 1266/2007. Η πείρα έχει αποδείξει ότι είναι δύσκολο για τα κράτη μέλη να καθιερώνουν σωστά κριτήρια για τον καθορισμό απρόσβλητης από φορείς του ιού εγκατάστασης όσον αφορά τις τακτικές μετακινήσεις ζώων στο πλαίσιο του εμπορίου ευπαθών ειδών όπως τα βοοειδή και τα αιγοπρόβατα.
            
         
               (13)
            
            
               Για να βελτιωθεί η αποτελεσματικότητα των απρόσβλητων από φορείς του ιού εγκαταστάσεων και για να βοηθηθούν τα κράτη μέλη στην εφαρμογή του εν λόγω μέτρου ελέγχου, θα πρέπει να καθιερωθεί μια σειρά κριτηρίων. Τα κριτήρια αυτά θα πρέπει να βασίζονται στην πείρα των κρατών μελών και στον κώδικα υγείας των χερσαίων ζώων του Παγκόσμιου Οργανισμού για την Υγεία των Ζώων (OIE). Για να ευθυγραμμιστεί η ορολογία με τον OIE, ο όρος «απρόσβλητη από φορείς του ιού εγκατάσταση», που χρησιμοποιείται προς το παρόν στον κανονισμό (ΕΚ) αριθ. 1266/2007, θα πρέπει να αντικατασταθεί με τον όρο «προστατευμένη από φορείς του ιού εγκατάσταση».
            
         
               (14)
            
            
               Μετά τα νέα επιστημονικά στοιχεία που συνηγορούν υπέρ της πιθανότητας μετάδοσης του ιού του καταρροϊκού πυρετού του προβάτου διά μέσου του πλακούντα, ιδίως όσον αφορά τον ορότυπο 8 του εν λόγω ιού, στον κανονισμό (ΕΚ) αριθ. 1266/2007, όπως τροποποιήθηκε με τον κανονισμό (ΕΚ) αριθ. 384/2008 (8), θεσπίστηκαν μέτρα για την πρόληψη της πιθανής εξάπλωσης του καταρροϊκού πυρετού του προβάτου από κυοφορούντα ζώα ή ορισμένα νεογέννητα ζώα.
            
         
               (15)
            
            
               Σύμφωνα με την επιστημονική γνώμη της ομάδας της EFSA για την υγεία και την καλή μεταχείριση των ζώων σχετικά με τον ορότυπο 8 του ιού του καταρροϊκού πυρετού του προβάτου (9), υπάρχουν επιστημονικά στοιχεία που αποδεικνύουν τη μετάδοση του οροτύπου 8 του εν λόγω ιού διά μέσου του πλακούντα, ο οποίος ορότυπος εισήχθη στην Ένωση το 2006. Ωστόσο, δεν έχει αποδειχθεί η μετάδοση άλλων οροτύπων του καταρροϊκού πυρετού του προβάτου διά μέσου του πλακούντα σε προσβληθείσες περιοχές όπου δεν έχουν χρησιμοποιηθεί τροποποιημένα ζωντανά εμβόλια. Με βάση τα συμπεράσματα αυτής της γνώμης, τα προληπτικά μέτρα που αφορούν τη μετακίνηση κυοφορούντων ζώων θα πρέπει να εφαρμόζονται μόνο στις απαγορευμένες για τον ορότυπο 8 του καταρροϊκού πυρετού του προβάτου ζώνες.
            
         
               (16)
            
            
               Επομένως, ο κανονισμός (ΕΚ) αριθ. 1266/2007 θα πρέπει να τροποποιηθεί αναλόγως.
            
         
               (17)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1266/2007 τροποποιείται ως εξής:
   
               1)
            
            
               Το άρθρο 4 αντικαθίσταται από το ακόλουθο κείμενο:
               «Άρθρο 4
               Προγράμματα παρακολούθησης και εποπτείας του καταρροϊκού πυρετού του προβάτου
               Τα κράτη μέλη εφαρμόζουν προγράμματα παρακολούθησης και εποπτείας του καταρροϊκού πυρετού του προβάτου σύμφωνα με τις ελάχιστες απαιτήσεις που προβλέπονται στο παράρτημα I.».
            
         
               2)
            
            
               Το άρθρο 5 απαλείφεται.
            
         
               3)
            
            
               Στο άρθρο 6, η παράγραφος 2 αντικαθίσταται από το ακόλουθο κείμενο:
               «2.   Προτού ληφθεί απόφαση για την άρση μιας ανάλογης, από επιδημιολογική άποψη, γεωγραφικής περιοχής από μια απαγορευμένη ζώνη, τα κράτη μέλη προσκομίζουν στην Επιτροπή τεκμηριωμένα στοιχεία που αποδεικνύουν την απουσία κυκλοφορίας του ιού του καταρροϊκού πυρετού του προβάτου στην εν λόγω περιοχή κατά τη διάρκεια περιόδου δύο ετών –συμπεριλαμβανομένων δύο πλήρων περιόδων δραστηριότητας των φορέων του ιού– μετά την εφαρμογή του προγράμματος παρακολούθησης και επιτήρησης του καταρροϊκού πυρετού του προβάτου σύμφωνα με το παράρτημα I σημείο 3.».
            
         
               4)
            
            
               Στο άρθρο 7, η παράγραφος 2α αντικαθίσταται από το ακόλουθο κείμενο:
               «2α.   Τα κράτη μέλη μπορούν να οριοθετήσουν μια ανάλογη, από επιδημιολογική άποψη, γεωγραφική περιοχή σε απαγορευμένη ζώνη ως “προσωρινά απαλλαγμένη περιοχή”, με τον όρο ότι για διάστημα ενός έτους –συμπεριλαμβανομένης μιας πλήρους περιόδου δραστηριότητας των φορέων του ιού– η παρατήρηση και η επιτήρηση σύμφωνα με το παράρτημα I σημείο 3 έχουν αποδείξει την απουσία κυκλοφορίας του ιού του καταρροϊκού πυρετού του προβάτου στο συγκεκριμένο τμήμα της απαγορευμένης ζώνης για τον συγκεκριμένο ορότυπο του εν λόγω ιού ή για συνδυασμό οροτύπων.
               Το κράτος μέλος που προτίθεται να οριοθετήσει μια απαγορευμένη περιοχή ή τμήμα απαγορευμένης περιοχής ως “προσωρινά απαλλαγμένη περιοχή” κοινοποιεί την πρόθεσή του στην Επιτροπή. Αυτή η κοινοποίηση συνοδεύεται από τα στοιχεία που αναφέρονται στο παράρτημα I σημείο 3.
               Η Επιτροπή ενημερώνει τα κράτη μέλη στο πλαίσιο της μόνιμης επιτροπής για την τροφική αλυσίδα και την υγεία των ζώων σχετικά με τον κατάλογο των “προσωρινά απαλλαγμένων ζωνών”.
               Οι μετακινήσεις ζώων εντός της ίδιας απαγορευμένης ζώνης από περιοχή όπου κυκλοφορεί ο ίδιος ορότυπος ή οι ίδιοι ορότυποι του ιού του καταρροϊκού πυρετού του προβάτου προς ένα τμήμα της ίδιας απαγορευμένης ζώνης που έχει οριοθετηθεί ως “προσωρινά απαλλαγμένη περιοχή” μπορεί να επιτρέπονται μόνο αν:
               
                           α)
                        
                        
                           τα ζώα πληρούν τους όρους που καθορίζονται στο παράρτημα ΙΙΙ· ή
                        
                     
                           β)
                        
                        
                           τα ζώα πληρούν οποιεσδήποτε άλλες υγειονομικές εγγυήσεις με βάση θετικό αποτέλεσμα της εκτίμησης κινδύνου των μέτρων κατά της εξάπλωσης του ιού του καταρροϊκού πυρετού του προβάτου και της προστασίας από προσβολή φορέων του ιού, εγγυήσεις που απαιτούνται από την αρμόδια αρχή του τόπου προέλευσης και εγκρίνονται από την αρμόδια αρχή του τόπου προορισμού, πριν από τη μετακίνηση των εν λόγω ζώων· ή
                        
                     
                           γ)
                        
                        
                           τα ζώα προορίζονται για άμεση σφαγή.».
                        
                     
         
               5)
            
            
               Στο άρθρο 8 παράγραφος 5, το τρίτο εδάφιο αντικαθίσταται από το ακόλουθο κείμενο:
               «Στοιχεία για τα καθορισμένα σφαγεία διατίθενται στα άλλα κράτη μέλη και στο κοινό.».
            
         
               6)
            
            
               Το άρθρο 9 αντικαθίσταται από το ακόλουθο κείμενο:
               «Άρθρο 9
               Περαιτέρω όροι για τη διαμετακόμιση ζώων
               1.   Η διαμετακόμιση ζώων επιτρέπεται από την αρμόδια αρχή, με τον όρο ότι:
               
                           α)
                        
                        
                           ύστερα από επαρκή καθαρισμό και απολύμανση στον τόπο φόρτωσης, στα μέσα με τα οποία μεταφέρονται τα ζώα εφαρμόζονται εγκεκριμένα εντομοκτόνα και/ή απωθητικά. Αυτή η εφαρμογή πραγματοποιείται, σε κάθε περίπτωση, προτού τα μέσα αποχωρήσουν ή εισέλθουν στην απαγορευμένη ζώνη·
                        
                     
                           β)
                        
                        
                           όταν προβλέπεται περίοδος ανάπαυσης διάρκειας μεγαλύτερης της μιας ημέρας σε σταθμό ελέγχου κατά τη μετακίνηση μέσω απαγορευμένης ζώνης, τα ζώα προστατεύονται από προσβολή φορέων του ιού σε προστατευμένη από φορείς του ιού εγκατάσταση σύμφωνα με τα κριτήρια που προβλέπονται στο παράρτημα II.
                        
                     2.   Η παράγραφος 1 δεν εφαρμόζεται αν η διαμετακόμιση πραγματοποιείται:
               
                           α)
                        
                        
                           αποκλειστικά από ανάλογες, από επιδημιολογική άποψη, γεωγραφικές περιοχές της απαγορευμένης ζώνης ή μέσω αυτών, στη διάρκεια της εποχικώς απαλλαγμένης από φορείς του ιού περιόδου που καθορίζεται σύμφωνα με το παράρτημα V, ή
                        
                     
                           β)
                        
                        
                           από τμήματα της απαγορευμένης ζώνης ή μέσω αυτών, τα οποία οριοθετούνται ως “προσωρινά απαλλαγμένη περιοχή” σύμφωνα με το άρθρο 7 παράγραφος 2α.
                        
                     3.   Για τα ζώα που αναφέρονται στην παράγραφο 1 του παρόντος άρθρου, η ακόλουθη επιπλέον φράση προστίθεται στα αντίστοιχα κτηνιατρικά πιστοποιητικά που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ, ή που αναφέρονται στην απόφαση 93/444/ΕΟΚ: “Επεξεργασία με εντομοκτόνο/απωθητικό με … (ονομασία του προϊόντος) στις … (ημερομηνία) σύμφωνα με το άρθρο 9 του κανονισμού (ΕΚ) αριθ. 1266/2007”».
            
         
               7)
            
            
               Το άρθρο 9α απαλείφεται.
            
         
               8)
            
            
               Τα παραρτήματα I, II, III και V τροποποιούνται σύμφωνα με το παράρτημα του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την πέμπτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Μαΐου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 327 της 22.12.2000, σ. 74.
   
      (2)  ΕΕ L 283 της 27.10.2007, σ. 37.
   
      (3)  ΕΕ L 81 της 21.3.2012, σ. 1.
   
      (4)  ΕΕ L 40 της 11.2.2009, σ. 3.
   
      (5)  The EFSA Journal (2008) 795, 18-65.
   
      (6)  ΕΕ L 176 της 5.7.2011, σ. 18.
   
      (7)  The EFSA Journal 2011· 9(6): 2192.
   
      (8)  ΕΕ L 116 της 30.4.2008, σ. 3.
   
      (9)  The EFSA Journal 2011· 9(5): 2189.
   
      ΠΑΡΑΡΤΗΜΑ
      Τα παραρτήματα I, ΙΙ, ΙΙΙ και V του κανονισμού (ΕΚ) αριθ. 1266/2007 τροποποιούνται ως εξής:
      
                  1)
               
               
                  Το παράρτημα I αντικαθίσταται ως εξής:
                  
                     «ΠΑΡΑΡΤΗΜΑ I
                     
                        Ελάχιστες απαιτήσεις για τα προγράμματα παρακολούθησης και επιτήρησης του καταρροϊκού πυρετού του προβάτου (αναφερόμενες στο άρθρο 4)
                     
                     1.   Γενικές απαιτήσεις
                     
                     Στόχος των προγραμμάτων παρακολούθησης και επιτήρησης του καταρροϊκού πυρετού του προβάτου είναι:
                     
                                 α)
                              
                              
                                 η ανίχνευση τυχόν εισβολής του ιού του καταρροϊκού πυρετού· και
                              
                           
                                 β)
                              
                              
                                 κατά περίπτωση, η απόδειξη της απουσίας ορισμένων οροτύπων του εν λόγω ιού σε κράτος μέλος ή σε ανάλογη, από επιδημιολογική άποψη, γεωγραφική περιοχή· ή
                              
                           
                                 γ)
                              
                              
                                 ο καθορισμός της εποχικώς απαλλαγμένης από φορείς του ιού περιόδου (εντομολογική επιτήρηση).
                              
                           Για τους σκοπούς της παρακολούθησης και της επιτήρησης του καταρροϊκού πυρετού του προβάτου, η γεωγραφική μονάδα αναφοράς ορίζεται από πεδίο περίπου 45 x 45 km (σχεδόν 2 000 km2), εκτός αν ειδικές περιβαλλοντικές συνθήκες δικαιολογούν διαφορετικό μέγεθος.
                     Αν κρίνεται σκόπιμο, τα κράτη μέλη μπορούν επίσης να χρησιμοποιήσουν την “περιοχή”, κατά την έννοια του άρθρου 2 παράγραφος 2 στοιχείο ιστ) της οδηγίας 64/432/ΕΟΚ, ή τις περιοχές, κατά την έννοια το παραρτήματος X της απόφασης 2005/176/ΕΚ της Επιτροπής, της 1ης Μαρτίου 2005, για τον καθορισμό της κωδικοποιημένης μορφής και των κωδικών όσον αφορά τη γνωστοποίηση ασθενειών ζώων σύμφωνα με την οδηγία 82/894/ΕΟΚ του Συμβουλίου (1), ως τη γεωγραφική μονάδα αναφοράς για σκοπούς παρακολούθησης και επιτήρησης.
                     2.   Προγράμματα παρακολούθησης και επιτήρησης του καταρροϊκού πυρετού του προβάτου που έχουν στόχο την ανίχνευση τυχόν εισβολής του ιού του καταρροϊκού πυρετού
                     
                     Τα προγράμματα παρακολούθησης και επιτήρησης του καταρροϊκού πυρετού του προβάτου που έχουν στόχο την ανίχνευση τυχόν εισβολής του ιού του καταρροϊκού πυρετού αποτελούνται τουλάχιστον από παθητική κλινική επιτήρηση και ενεργητική εργαστηριακή επιτήρηση.
                     
                                 2.1.
                              
                              
                                 H παθητική κλινική επιτήρηση αποτελείται από επίσημο και σωστά τεκμηριωμένο συνεχιζόμενο σύστημα με σκοπό την ανίχνευση και τη διερεύνηση υπονοιών καταρροϊκού πυρετού του προβάτου, συμπεριλαμβανομένου του συστήματος έγκαιρης προειδοποίησης για την καταγραφή των υπονοιών. Οι ιδιοκτήτες ή κάτοχοι ζώων και οι κτηνίατροι πρέπει να αναφέρουν άμεσα κάθε υπόνοια στην αρμόδια αρχή.
                              
                           
                                 2.2.
                              
                              
                                 Η ενεργητική εργαστηριακή επιτήρηση αποτελείται από ετήσιο πρόγραμμα με τουλάχιστον μία ή περισσότερες ορολογικές/ιολογικές παρακολουθήσεις με ζώα-δείκτες, ορολογικές/ιολογικές έρευνες ή στοχοθετημένη παρακολούθηση και επιτήρηση βάσει αξιολόγησης του κινδύνου.
                                 
                                             —
                                          
                                          
                                             Η δειγματοληψία μπορεί να διεξαχθεί σε προκαθορισμένα χρονικά διαστήματα καθ’ όλη τη διάρκεια του έτους, αλλά πρέπει να διεξάγεται τουλάχιστον μία φορά ετησίως κατά την περίοδο όπου είναι πολύ πιθανό να ανιχνευθεί μόλυνση ή ορολογική μετατροπή.
                                          
                                       
                                             —
                                          
                                          
                                             Τα προγράμματα παρακολούθησης και επιτήρησης του καταρροϊκού πυρετού του προβάτου πρέπει να καθορίζονται κατά τέτοιον τρόπο ώστε τα δείγματα να λαμβάνονται από ευπαθή ζώα (δηλαδή ζώα που δεν έχουν εμβολιαστεί και τα οποία έχουν εκτεθεί στον υπεύθυνο φορέα), τα οποία είναι αντιπροσωπευτικά της δομής του πληθυσμού των ευπαθών ειδών στην ανάλογη, από επιδημιολογική άποψη, γεωγραφική περιοχή.
                                          
                                       
                                             —
                                          
                                          
                                             Το μέγεθος του δείγματος πρέπει να έχει υπολογιστεί για την ανίχνευση του κατάλληλου ονομαστικού επιπολασμού, που βασίζεται στον γνωστό κίνδυνο για τον πληθυσμό-στόχο, με εμπιστοσύνη 95 % στον πληθυσμό-στόχο της συγκεκριμένης ανάλογης, από επιδημιολογική άποψη, γεωγραφικής περιοχής. Αν δεν υπάρχουν επιστημονικά στοιχεία για τον αναμενόμενο επιπολασμό για τον πληθυσμό-στόχο, το μέγεθος του δείγματος πρέπει να υπολογίζεται για την ανίχνευση επιπολασμού 20 %.
                                          
                                       
                                             —
                                          
                                          
                                             Στην περίπτωση που τα δείγματα δεν προέρχονται από μεμονωμένα ζώα, το μέγεθος του δείγματος πρέπει να προσαρμόζεται ανάλογα με την ευαισθησία των διαγνωστικών διαδικασιών που χρησιμοποιούνται.
                                          
                                       
                                             —
                                          
                                          
                                             Η εργαστηριακή επιτήρηση είναι σχεδιασμένη με τέτοιο τρόπο ώστε οι θετικές δοκιμές ελέγχου να ακολουθούνται από ειδικές ορολογικές/ιολογικές δοκιμές οροτύπων οι οποίες εστιάζονται στον ορότυπο ή στους οροτύπους του καταρροϊκού πυρετού του προβάτου που είναι αναμενόμενο να εμφανίζεται(-ονται) στην ανάλογη, από επιδημιολογική άποψη, γεωγραφική περιοχή και οι οποίες είναι αναγκαίες για να επαληθευθεί η κυκλοφορία του συγκεκριμένου οροτύπου.
                                          
                                       
                           3.   Προγράμματα παρακολούθησης και επιτήρησης του καταρροϊκού πυρετού του προβάτου που αποβλέπουν στην απόδειξη της απουσίας ορισμένων οροτύπων του εν λόγω ιού σε κράτος μέλος ή σε ανάλογη, από επιδημιολογική άποψη, γεωγραφική περιοχή
                     
                     Τα προγράμματα παρακολούθησης και επιτήρησης του καταρροϊκού πυρετού του προβάτου που αποβλέπουν στην απόδειξη της απουσίας κυκλοφορίας του εν λόγω ιού πρέπει να πληρούν τους όρους που προβλέπονται στα σημεία 2.1 και 2.2. Το μέγεθος του δείγματος που χρησιμοποιείται για την ενεργητική εργαστηριακή επιτήρηση πρέπει να υπολογίζεται για την ανίχνευση επιπολασμού 5 % (2) με ποσοστό εμπιστοσύνης 95 %. Επιπλέον:
                     
                                 α)
                              
                              
                                 για τη διαγραφή μιας ανάλογης, από επιδημιολογική άποψη, γεωγραφικής περιοχής από μια απαγορευμένη ζώνη που αναφέρεται στο άρθρο 6 παράγραφος 2, τα κράτη μέλη πρέπει να επιδείξουν την απουσία κυκλοφορίας του ιού του καταρροϊκού πυρετού του προβάτου επί τουλάχιστον μία διετία, συμπεριλαμβανομένων δύο περιόδων δραστηριότητας των φορέων του ιού.
                                 Τα κράτη μέλη πρέπει να υποβάλουν στην Επιτροπή τα σχετικά ιστορικά επιδημιολογικά στοιχεία για το εφαρμοζόμενο πρόγραμμα παρακολούθησης και επιτήρησης, καθώς και τα ετήσια αποτελέσματά του κατά την τελευταία τριετία, περιλαμβάνοντας τουλάχιστον:
                                 
                                             i)
                                          
                                          
                                             περιγραφή των πραγματοποιούμενων ερευνών και του τύπου της διενεργούμενης δοκιμής διάγνωσης (ELISA, δοκιμή αδρανοποίησης ορού, PCR, δοκιμασία απομόνωσης ιού)·
                                          
                                       
                                             ii)
                                          
                                          
                                             τα είδη στα οποία πραγματοποιήθηκε δειγματοληψία και τον αριθμό δειγμάτων που ελήφθησαν ανά ζώο ευπαθούς είδους· αν χρησιμοποιείται σειρά ορών, πρέπει να αναφέρεται εκτίμηση του αριθμού των ζώων που αντιστοιχούν στις σειρές που υποβλήθηκαν σε δοκιμή·
                                          
                                       
                                             iii)
                                          
                                          
                                             τη γεωγραφική κάλυψη των δειγμάτων·
                                          
                                       
                                             iv)
                                          
                                          
                                             τη συχνότητα και τον χρόνο διεξαγωγής της δειγματοληψίας·
                                          
                                       
                                             v)
                                          
                                          
                                             τον αριθμό θετικών αποτελεσμάτων προσδιοριζόμενων ανά είδος ζώου και γεωγραφική τοποθεσία·
                                          
                                       
                           
                                 β)
                              
                              
                                 για την οριοθέτηση μιας “προσωρινά απαλλαγμένης περιοχής” που αναφέρεται στο άρθρο 7 παράγραφος 2α, τα κράτη μέλη πρέπει να αποδείξουν την απουσία κυκλοφορίας του ιού του καταρροϊκού πυρετού του προβάτου επί τουλάχιστον ένα έτος, συμπεριλαμβανομένης μιας περιόδου δραστηριότητας των φορέων του ιού.
                                 Τα κράτη μέλη πρέπει να υποβάλουν στην Επιτροπή τα σχετικά ιστορικά επιδημιολογικά στοιχεία για το εφαρμοζόμενο πρόγραμμα παρακολούθησης και επιτήρησης, καθώς και τα αποτελέσματά του κατά την τελευταία διετία, περιλαμβάνοντας τουλάχιστον τις πληροφορίες που προβλέπονται στο στοιχείο α) σημεία i) έως v).
                              
                           4.   Προγράμματα παρακολούθησης και επιτήρησης του καταρροϊκού πυρετού του προβάτου που αποβλέπουν στον προσδιορισμό της εποχικώς απαλλαγμένης από φορείς του ιού περιόδου (εντομολογική επιτήρηση)
                     
                     Η εντομολογική επιτήρηση για τον προσδιορισμό της εποχικώς απαλλαγμένης από φορείς του ιού περιόδου, η οποία αναφέρεται στο παράρτημα V, πρέπει να ικανοποιεί τις ακόλουθες απαιτήσεις:
                     
                                 α)
                              
                              
                                 να αποτελείται από τουλάχιστον ένα ενεργό ετήσιο πρόγραμμα αιχμαλώτισης φορέων με τη χρήση μόνιμα τοποθετημένων παγίδων αναρρόφησης με σκοπό τον καθορισμό της δυναμικής του πληθυσμού του φορέα·
                              
                           
                                 β)
                              
                              
                                 οι παγίδες αναρρόφησης που είναι εξοπλισμένες με υπεριώδη ακτινοβολία πρέπει να χρησιμοποιούνται σύμφωνα με προκαθορισμένα πρωτόκολλα· οι παγίδες πρέπει να λειτουργούν καθ’ όλη τη διάρκεια της νύχτας και τουλάχιστον:
                                 
                                             —
                                          
                                          
                                             μία νύχτα την εβδομάδα κατά τον μήνα πριν από την αναμενόμενη έναρξη και κατά τον μήνα πριν από το αναμενόμενο τέλος της εποχικώς απαλλαγμένης από φορείς του ιού περιόδου,
                                          
                                       
                                             —
                                          
                                          
                                             μία νύχτα τον μήνα κατά τη διάρκεια της εποχικώς απαλλαγμένης από φορείς περιόδου.
                                          
                                       Βάσει των στοιχείων που ελήφθησαν κατά τα τρία πρώτα έτη λειτουργίας των παγίδων αναρρόφησης, η συχνότητα της λειτουργίας αυτών των παγίδων μπορεί να προσαρμοστεί·
                              
                           
                                 γ)
                              
                              
                                 μία τουλάχιστον παγίδα αναρρόφησης πρέπει να τοποθετηθεί σε κάθε ανάλογη, από επιδημιολογική άποψη, γεωγραφική περιοχή σε όλη την εποχικώς απαλλαγμένη από καταρροϊκό πυρετό του προβάτου ζώνη. Ποσότητα των εντόμων που συλλέγονται στην παγίδα απορρόφησης πρέπει να αποστέλλεται σε ειδικευμένο εργαστήριο ικανό να υπολογίσει και να ταυτοποιήσει τα ύποπτα είδη φορέων.
                              
                           
               
            
                  2)
               
               
                  Το παράρτημα II αντικαθίσταται από το ακόλουθο κείμενο:
                  
                     «ΠΑΡΑΡΤΗΜΑ II
                     
                        Κριτήρια για την “προστατευμένη από φορείς του ιού εγκατάσταση” [που αναφέρεται στα σημεία 2, 3 και 4 της ενότητας A του παραρτήματος III, στο στοιχείο β) της ενότητας B και στο σημείο 2 στοιχείο β) της ενότητας Γ του εν λόγω παραρτήματος]
                     
                     
                                 1.
                              
                              
                                 Η προστατευμένη από φορείς του ιού εγκατάσταση πρέπει τουλάχιστον να συμμορφώνεται με τα εξής:
                                 
                                             α)
                                          
                                          
                                             πρέπει να έχει κατάλληλους φυσικούς φραγμούς στα σημεία εισόδου και εξόδου·
                                          
                                       
                                             β)
                                          
                                          
                                             τα ανοίγματα της προστατευμένης από φορείς του ιού εγκατάστασης πρέπει να ελέγχονται για παρουσία φορέων με πλέγμα κατάλληλου διαμετρήματος που πρέπει να εμποτίζεται τακτικά με εγκεκριμένο εντομοκτόνο σύμφωνα με τις οδηγίες του κατασκευαστή·
                                          
                                       
                                             γ)
                                          
                                          
                                             η επιτήρηση και ο έλεγχος των φορέων πρέπει να διενεργούνται εντός και περιμετρικά της προστατευμένης από φορείς του ιού εγκατάστασης·
                                          
                                       
                                             δ)
                                          
                                          
                                             πρέπει να λαμβάνονται μέτρα για να περιορίζονται ή να εξαλείφονται οι χώροι αναπαραγωγής των φορέων κοντά στην προστατευμένη από φορείς του ιού εγκατάσταση·
                                          
                                       
                                             ε)
                                          
                                          
                                             πρέπει να εφαρμόζονται τυποποιημένες διαδικασίες λειτουργίας, καθώς και περιγραφές των εφεδρικών συστημάτων και των συστημάτων συναγερμού, για τη λειτουργία της προστατευμένης από φορείς του ιού εγκατάστασης και τη μεταφορά ζώων στον τόπο φόρτωσης.
                                          
                                       
                           
                                 2.
                              
                              
                                 Η αρμόδια αρχή εγκρίνει μια εγκατάσταση ως προστατευμένη από φορείς του ιού, αν πληρούνται τα κριτήρια του σημείου 1. Πρέπει να επαληθεύει με την κατάλληλη συχνότητα, αλλά τουλάχιστον τρεις φορές κατά την απαιτούμενη περίοδο προστασίας (στην αρχή, κατά τη διάρκεια και στο τέλος της περιόδου), την αποτελεσματικότητα των μέτρων που εφαρμόζονται με τη χρησιμοποίηση παγίδων για τους φορείς του ιού εντός της προστατευόμενης από φορείς του ιού εγκατάστασης.».
                              
                           
               
            
                  3)
               
               
                  Το παράρτημα III τροποποιείται ως εξής:
                  
                              α)
                           
                           
                              Το μέρος A τροποποιείται ως εξής:
                              
                                          i)
                                       
                                       
                                          στο σημείο 2, το πρώτο εδάφιο αντικαθίσταται από το ακόλουθο κείμενο:
                                          «Τα ζώα προφυλάσσονταν, έως τη στιγμή της αποστολής, από την προσβολή από φορείς του ιού σε προστατευμένη από φορείς του ιού εγκατάσταση, σύμφωνα με τα κριτήρια του παραρτήματος II, για περίοδο τουλάχιστον 60 ημερών πριν από την ημερομηνία της αποστολής.»·
                                       
                                    
                                          ii)
                                       
                                       
                                          στο σημείο 3, το πρώτο εδάφιο αντικαθίσταται από το ακόλουθο κείμενο:
                                          «Τα ζώα βρίσκονταν έως τη στιγμή της αποστολής σε μια ζώνη εποχικώς απαλλαγμένη από τον καταρροϊκό πυρετό του προβάτου κατά την εποχικώς απαλλαγμένη από φορείς του ιού περίοδο, όπως αυτή καθορίζεται σύμφωνα με το παράρτημα V, ή προφυλάσσονταν από προσβολή από φορείς του ιού σε προστατευμένη από φορείς του ιού εγκατάσταση, σύμφωνα με τα κριτήρια του παραρτήματος II, για περίοδο τουλάχιστον 28 ημερών και υποβλήθηκαν κατά την εν λόγω περίοδο σε ορολογική δοκιμή σύμφωνα με το εγχειρίδιο του OIE για τα χερσαία ζώα, με σκοπό την ανίχνευση αντισωμάτων κατά της ομάδας ιών του καταρροϊκού πυρετού του προβάτου, με αρνητικά αποτελέσματα, η οποία διενεργήθηκε σε δείγματα που ελήφθησαν από το ζώο τουλάχιστον 28 ημέρες μετά την ημερομηνία έναρξης της περιόδου προστασίας από την προσβολή από φορείς του ιού ή της εποχικώς απαλλαγμένης από φορείς του ιού περιόδου.»·
                                       
                                    
                                          iii)
                                       
                                       
                                          στο σημείο 4, το πρώτο εδάφιο αντικαθίσταται από το ακόλουθο κείμενο:
                                          «Τα ζώα βρίσκονταν έως τη στιγμή της αποστολής σε μια ζώνη εποχικώς απαλλαγμένη από τον καταρροϊκό πυρετό του προβάτου κατά την εποχικώς απαλλαγμένη από φορείς του ιού περίοδο, όπως αυτή καθορίζεται σύμφωνα με το παράρτημα V, ή προφυλάσσονταν από προσβολή από φορείς του ιού σε μια προστατευμένη από φορείς του ιού εγκατάσταση, σύμφωνα με τα κριτήρια του παραρτήματος II, για περίοδο τουλάχιστον 14 ημερών και υποβλήθηκαν κατά την εν λόγω περίοδο σε δοκιμασία ταυτοποίησης παράγοντα σύμφωνα με το εγχειρίδιο του OIE για τα χερσαία ζώα, με αρνητικά αποτελέσματα, η οποία διενεργήθηκε σε δείγματα που ελήφθησαν από το ζώο τουλάχιστον 14 ημέρες μετά την ημερομηνία έναρξης της περιόδου προστασίας από την προσβολή από φορείς του ιού ή της εποχικώς απαλλαγμένης από φορείς του ιού περιόδου.»·
                                       
                                    
                                          iv)
                                       
                                       
                                          το σημείο 5 αντικαθίσταται από το ακόλουθο κείμενο:
                                          
                                                      «5.
                                                   
                                                   
                                                      Τα ζώα έχουν εμβολιαστεί κατά του (των) οροτύπου(-ων) που υπάρχει(-ουν) ή είναι πιθανόν να υπάρχει(-ουν) σε μια ανάλογη, από επιδημιολογική άποψη, γεωγραφική περιοχή προέλευσης. Τα ζώα εξακολουθούν να βρίσκονται σε περίοδο ανοσίας που εγγυώνται οι προδιαγραφές του εμβολίου. Τα ζώα ικανοποιούν τουλάχιστον μία από τις ακόλουθες απαιτήσεις:
                                                      
                                                                  α)
                                                               
                                                               
                                                                  έχουν εμβολιαστεί περισσότερες από 60 ημέρες πριν από την ημερομηνία μετακίνησης·
                                                               
                                                            
                                                                  β)
                                                               
                                                               
                                                                  έχουν εμβολιαστεί με αδρανοποιημένο εμβόλιο πριν από τουλάχιστον τον αριθμό ημερών που απαιτείται για την έναρξη της περιόδου ανοσίας που ορίζεται στις προδιαγραφές του εμβολίου και έχουν υποβληθεί σε δοκιμασία ταυτοποίησης παράγοντα σύμφωνα με το εγχειρίδιο του OIE για τα χερσαία ζώα, με αρνητικά αποτελέσματα, η οποία διενεργήθηκε τουλάχιστον 14 ημέρες μετά την ημερομηνία έναρξης της περιόδου ανοσίας που ορίζεται στις προδιαγραφές του εμβολίου·
                                                               
                                                            
                                                                  γ)
                                                               
                                                               
                                                                  είχαν προηγουμένως εμβολιαστεί και είχαν εμβολιαστεί εκ νέου με αδρανοποιημένο εμβόλιο εντός της περιόδου ανοσίας που εγγυώνται οι προδιαγραφές του εμβολίου·
                                                               
                                                            
                                                                  δ)
                                                               
                                                               
                                                                  βρίσκονταν, κατά την εποχικώς απαλλαγμένη από φορείς του ιού περίοδο, όπως αυτή καθορίζεται σύμφωνα με το παράρτημα V, σε μια ζώνη εποχικώς απαλλαγμένη από τον καταρροϊκό πυρετό του προβάτου, από τη στιγμή της γέννησής τους ή για τουλάχιστον 60 ημέρες πριν από την ημερομηνία του εμβολιασμού και έχουν εμβολιαστεί με αδρανοποιημένο εμβόλιο πριν από τουλάχιστον τον αριθμό ημερών που απαιτείται για την έναρξη της περιόδου ανοσίας που ορίζεται στις προδιαγραφές του εμβολίου.
                                                               
                                                            Αν τα ζώα που αναφέρονται στο παρόν σημείο προορίζονται για ενδοενωσιακό εμπόριο, η ακόλουθη επιπλέον φράση προστίθεται στα αντίστοιχα κτηνιατρικά πιστοποιητικά που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ:
                                                      “Ζώο(-α) που έχει(-ουν) εμβολιαστεί κατά οροτύπου(-ων) του καταρροϊκού πυρετού του προβάτου … [αναφέρατε τον (τους) ορότυπο(-ους)] με … (αναφέρατε την ονομασία του εμβολίου) με αδρανοποιημένο/τροποποιημένο ζωντανό εμβόλιο (διαγράψτε την περιττή ένδειξη) σύμφωνα με το παράρτημα III.Α(5) του κανονισμού (ΕΚ) αριθ. 1266/2007.” »·
                                                   
                                                
                                    
                                          v)
                                       
                                       
                                          στο σημείο 6, η εισαγωγική πρόταση αντικαθίσταται από το ακόλουθο κείμενο:
                                          
                                                      «6.
                                                   
                                                   
                                                      Τα ζώα βρίσκονταν συνεχώς σε μια ανάλογη, από επιδημιολογική άποψη, γεωγραφική περιοχή προέλευσης, στην οποία υπήρχε ή υπάρχει ή είναι πιθανό να υπάρχει ένας, κατ’ ανώτατο όριο, ορότυπος και:»·
                                                   
                                                
                                    
                                          vi)
                                       
                                       
                                          το σημείο 7 τροποποιείται ως εξής:
                                          
                                                      —
                                                   
                                                   
                                                      η εισαγωγική πρόταση αντικαθίσταται από το ακόλουθο κείμενο:
                                                      
                                                                  «7.
                                                               
                                                               
                                                                  Τα ζώα υποβλήθηκαν, με θετικά αποτελέσματα, σε δύο επαρκείς ορολογικές δοκιμές, σύμφωνα με το εγχειρίδιο του ΟΙΕ για τα χερσαία ζώα, ικανές να ανιχνεύσουν τα ειδικά αντισώματα κατά όλων των οροτύπων του ιού του καταρροϊκού πυρετού του προβάτου που υπάρχουν ή είναι πιθανό να υπάρχουν στην ανάλογη, από επιδημιολογική άποψη, γεωγραφική περιοχή προέλευσης, και:»,
                                                               
                                                            
                                                
                                                      —
                                                   
                                                   
                                                      το τρίτο εδάφιο αντικαθίσταται από το ακόλουθο κείμενο:
                                                      
                                                         «Για κυοφορούντα ζώα που μετακινούνται από απαγορευμένη ζώνη λόγω του οροτύπου 8 του ιού του καταρροϊκού πυρετού του προβάτου, πρέπει να ικανοποιείται τουλάχιστον μία από τις προϋποθέσεις των σημείων 5, 6 και 7 πριν από τη γονιμοποίηση ή το ζευγάρωμα, ή πρέπει να τηρείται η προϋπόθεση του σημείου 3. Όταν διενεργείται ορολογική δοκιμή, όπως ορίζεται στο σημείο 3, πρέπει να διεξάγεται τουλάχιστον επτά ημέρες πριν από την ημερομηνία της μετακίνησης.».
                                                      
                                                   
                                                
                                    
                        
                              β)
                           
                           
                              Στο τμήμα Β, το στοιχείο β) αντικαθίσταται από το ακόλουθο κείμενο:
                              
                                          «β)
                                       
                                       
                                          έχουν προφυλαχθεί από προσβολή από φορείς του ιού σε προστατευμένη από φορείς του ιού εγκατάσταση, σύμφωνα με τα κριτήρια του παραρτήματος II, για περίοδο τουλάχιστον 60 ημερών πριν από την έναρξη της συλλογής του σπέρματος και κατά τη διάρκεια της συλλογής αυτής·».
                                       
                                    
                        
                              γ)
                           
                           
                              Στο τμήμα Γ σημείο 2, το στοιχείο β) αντικαθίσταται από το ακόλουθο κείμενο:
                              
                                          «β)
                                       
                                       
                                          έχουν προφυλαχθεί από προσβολή από φορείς του ιού σε προστατευμένη από φορείς του ιού εγκατάσταση, σύμφωνα με τα κριτήρια του παραρτήματος II, για περίοδο τουλάχιστον 60 ημερών πριν από την έναρξη της συλλογής των εμβρύων/ωαρίων, και κατά τη διάρκεια της συλλογής αυτής·».
                                       
                                    
                        
            
                  4)
               
               
                  Στο παράρτημα V, ο τίτλος αντικαθίσταται ως εξής:
                  
                     «ΠΑΡΑΡΤΗΜΑ V
                     
                        Κριτήρια για τον καθορισμό της εποχικώς απαλλαγμένης από φορείς του ιού περιόδου (όπως αναφέρονται στο άρθρο 9 παράγραφος 2)».
                  
               
            
         (1)  ΕΕ L 59 της 5.3.2005, σ. 40.
      
         (2)  Για μεταβατική περίοδο έως τις 31 Αυγούστου 2012, το μέγεθος του δείγματος της έρευνας μπορεί να υπολογιστεί για την ανίχνευση επιπολασμού 20 %.».